In Timocratem
In Timocratem vel Timocratea (Graece κατὰ Τιμοκράτους) est oratio iudicialis anno 353 a.C.n. a Demosthene, logographo et oratore Atheniensi, pro Diodoro quodam scripta qui Timocratem accusare volebat quod legem civitati perniciosam (νόμον μὴ ἐπιτήδειον θεῖναι) et ceteris legibus contrariam (γραφὴ παρανόμων) furtive Croniis feriis pertulisset. Revera inimicum suum Androtionem petebat cuius gratia Timocratem egisse demonstrabat ne Androtion ut fisci debitor in carcerem ageretur. Pro eodem Diodoro duos ante annos Demosthenes orationem In Androtionem iam scripserat ubi odii causas ostenderat. Ita ultima huius orationis parte vituperatio Androtionis (160-168 et 172-182) paene ad verbum ex illa priore oratione ducta est. Idem accusatorum par iteratur, nunc vero Diodoro primus locus dicendi evenit, Euctemoni vero secundusː quocirca oratio In Timocratem longior est quia versis vicibus Demosthenes praecipuum argumentationis onus suscipiebat, Euctemon praeterita supplebat.